Zem erschte mol isch s'Wort  Waggis  anno 1870 belegt, maint ämmel dr gueti alti Rudolf Suter im  Baseldytsche Weerterbuech . Die erschti Abbildig vommene Waggis datiert vo 1874 (Bild oobe rächts, dr Waggis isch in dr Miitti und traait e holdi Daame uff em Buggel; Originaal im Basler Staatsarchiv), abr mit em hyttige Waggis hett dä fascht nit gmainsam (dient numme luege: dä trait jo edli Schueh und kaini Zoggeli, hett e glaini Naase  und e Schloofhuube, fasch ebbis uss dr "Commedia dell'Arte"). Me gseeht sofort, fasch kai Fasnachtsfiguur läbt e so wie dr Waggis. Dr Dummbeeter, dr Blätzlibajass und die alti Dante hänn sich nit gross veränderet und ihri Identität bhalte; dr Waggis hett sich, grad in de letschte dryssig Johr, fasch ney erfunde.